**Suflet fără chingi**

*Aspiranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am vieţuit prin ani cu sufletul pe tavă

Şi tuturor le-am zis:- Luaţi, e pentru voi!

Nu am făcut-o pentru comori ori slavă,

Ci numai din iubire, ce devenea şuvoi.

L-am dat fără-ntrebări sau rece socoteală,

Dar hrană vie a fost pentru destui mişei

Şi-nvinuit nedrept de rele şi sminteală

Fiind prea naiv săracul, iar alţii, farisei.

Atuncea m-am retras în carapacea dură

De teama unor răni ades neanunţate,

Am pus o mască tâmpă degrabă pe figură,

Cu zâmbete şi replici adeseori forţate.

O vreme m-am pierdut în portul cu epave

Unde noroiul greu mi-a astupat scânteia,

Rătăcitoare-n pâcla din încăperi bolnave,

Dar am aflat cu timpul unde-i ascunsă cheia.

Un înger de lumină m-a înştiinţat cu trudă

Ca sufletul din chingi acum să-l slobozesc,

Să îl aşez cu grijă pe-un pat de iarbă crudă

Şi către cer să strig: - Eu totuşi, vă iubesc!